Seuli dëshiron edhe përfshirjen e vëzhguesve të OKB-së
Presidenti koreanojugor dëshiron që mbyllja e qendrës së testimit bërthamor në Korenë e Veriut, të vëzhgohet edhe nga të dërguar të OKB-së
Presidenti i Koresë së Jugut, Moon Jae-in, dëshiron që Kombet e Bashkuara të ndihmojnë për monitorimin e mbylljes nga Koreja e Veriut të qendrës së testimit bërthamor Pung-gye-ri. Sipas zyrtarëve koreanojugorë, Koreja e Veriut do të ftojë gjithashtu ekspertë dhe gazetarë nga Koreja e Jugut dhe Shtetet e Bashkuara për të vëzhguar procesin. Udhëheqësi koreanoverior Kim Jong Un u zotua të mbyllë qendrën e testimit deri në fund të majit. Zyrtarët e Koresë së Jugut thanë se koreanoveriorët synojnë të ftojmë ekspertë dhe gazetarë nga Seuli dhe Shtetet e Bashkuara për të vëzhguar mbylljen e kësaj qendre. Zëdhënësi i Presidentit të Koresë së Jugut u tha gazetarëve sot se gjatë një bisede telefonike, Sekretari i Përgjithshëm i OKB-së, Antonio Guterres, i ishte përgjigjur pozitivisht kërkesës së Presidentit Moon që Kombet e Bashkuara të ndihmojnë në vëzhgimin e mbylljes së qendrës së testimit. , njoftoi Kim Eui-Kyeom, zëdhënës i Presidentit të Koresë së Jugut. Ky zhvillim është pjesë e një vale të fundit diplomacie që mundësoi një takim mes udhëheqësve të dy Koreve, ndërsa u planifikua edhe një takim mes udhëheqësit koreanoverior Kim dhe Presidentit të Shteteve të Bashkuara, Donald Trump. Presidenti u tha dje gazetarëve se do të ishte intriguese ta takonte udhëheqësin koreanoverior në zonën e çmilitarizuar. Vetëm pak orë më parë, Presidenti Trump e pati shprehur një dëshirë të tillë nëpërmjet Twitter-it. Presidenti i ka thënë këshilltarit të ri të sigurisë kombëtare, John Bolton, se Shtetet e Bashkuara nuk kanë qenë kurrë më pranë eliminimit të armëve bërthamore të Koresë së Veriut dhe të krijimit të “paqes dhe sigurisë në botë”.